REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/289-16

9. decembar 2016. godine

B e o g r a d

**Z A P I S N I K**

**DEVETE SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU, ODRŽANE 7. DECEMBRA 2016. GODINE**

Sednica je počela u 12,00 časova.

 Sednici je predsedavao Petar Petrović, predsednik Odbora.

Sednici su prisustvovali članovi Odbora: Slaviša Bulatović, Vladan Zagrađanin, Mihailo Jokić, Đorđe Komlenski, Aleksandar Martinović, Žarko Mićin, Miletić Mihajlović, Dušan Pavlović, Jovan Palalić, Balint Pastor i Sreto Perić.

Sednici su prisustvovali: Aleksandra Majkić (zamenik Biljane Pantić Pilja), Nataša Vučković (zamenik Dušana Petrovića) i Marko Parezanović (zamenik Katarine Rakić).

 Sednici nisu prisustvovali članovi Odbora: Nataša Mićić i Vjerica Radeta, niti njihovi zamenici.

Sednici su prisustvovali: Miroljub Tomić, zamenik predsednika Visokog saveta sudstva, Vesna Janjić, samostalni savetnik u Visokom savetu sudstva i Bojan Stević, državni sekretar u Ministarstvu državne uprave i lokalne samouprave.

Predsednik Odbora, je predložio da se predloženi Dnevni red dopuni novom tačkom četiri koja bi glasila: „Utvrđivanje Predloga odluke o prestanku funkcije Prekršajnog suda u Loznici“, s obzirom da je Zorica Novaković, predsednik Prekršajnog suda u Loznici, podnela Narodnoj skupštini zahtev broj: 118-3170/16 od 5. decembra 2016. godine, kojim traži da joj prestane funkcija predsednika Prekršajnog suda u Loznici danom donošenja odluke Narodne skupštine Republike Srbije iz zdravstvenih razloga. Dosadašnje tačke četiri i pet bi postale tačke pet i šest.

Članovi i zamenici članova Odbora su **većinom glasova** prihvatili ovaj predlog.

Nakon toga, predsednik Odbora je predložio, a članovi Odbora, **većinom glasova** u celini utvrdili sledeći

D n e v n i r e d :

1. Razmatranje Predloga odluke o izboru člana Visokog saveta sudstva iz reda sudija apelacionih sudova, koji je podneo Visoki savet sudstva (broj 119-2991/16, od 23. novembra 2016. godine);
2. Razmatranje Predloga odluke o izboru predsednika sudova, koji je podneo Visoki savet sudstva (broj 119-2726/16, od 3. novembra 2016. godine);
3. Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (broj 119-2727/16, od 3. novembra 2016. godine);
4. Utvrđivanje Predloga odluke o prestanku funkcije predsednika Prekršajnog suda u Loznici;
5. Razmatranje Informacije o radu Ministarstva državne uprave i lokalne samouprave za period jul-septembar 2016. godine (broj 02-2469/16, od 13. oktobra 2016. godine);
6. Razno.

**PRVA TAČKA** – Razmatranje Predloga odluke o izboru člana Visokog saveta sudstva iz reda sudija apelacionih sudova, koji je podneo Visoki savet sudstva (broj 119-2991/16, od 23. novembra 2016. godine).

 **Petar Petrović** je obavestio članove Odbora da članu Visokog saveta sudstva iz reda sudija apelacionih sudova u narednom periodu ističe mandat, te da je potrebno da Odbor za pravosuđe, državnu upravu i lokalnu samoupravu razmotri Predlog odluke o izboru člana Visokog saveta sudstva iz reda sudija apelacionih sudova, nakon čega bi trebalo da Narodnoj skupštini bude podnet izveštaj sa predlogom da Narodna skupština izabere predloženog člana.

 Kako se niko od članova i zamenika članova Odbora nije javio za reč nakon što je otvorena rasprava u vezi sa ovom tačkom dnevnog reda, predsedavajući je predložio, a članovi Odbora su **većinom glasova** odlučili da Narodnoj skupštini podnesu izveštaj da je Odbor za pravosuđe, državnu upravu i lokalnu samoupravu konstatovao da je Predlog odluke o izboru člana Visokog saveta sudstva iz reda sudija apelacionih sudova Visoki savet sudstva podneo kao ovlašćeni predlagač, u skladu sa članom 20. stav 1, 2. i 3. i članom 35. Zakona o Visokom savetu sudstva.

 Odbor je odlučio da predloži Narodnoj skupštini da prihvati Predlog odluke o izboru Aleksandra Pantića, sudije Apelacionog suda u Nišu, za člana Visokog saveta sudstva iz reda sudija apelacionih sudova.

 Za izvestioca Odbora na sednici Narodne skupštine određen je Petar Petrović, predsednik Odbora.

**DRUGA TAČKA -** Razmatranje Predloga odluke o izboru predsednika sudova, koji je podneo Visoki savet sudstva (broj 119-2726/16, od 3. novembra 2016. godine).

 **Miroljub Tomić** je istakao da će izborom preostalih sedam predsednika sudova biti zaokružen proces izbora predsednika sudova u Republici Srbiji.

 Rekao je da je u julu 2016. godine objavljen konkurs za izbor predsednika Višeg suda u Vranju, Višeg suda u Pirotu, Prvog osnovnog suda u Beogradu, Osnovnog suda u Valjevu, Privrednog suda u Čačku, Prekršajnog suda u Jagodini i Prekršajnog suda u Kruševcu, kao i da je Visoki savet sudstva formirao Komisiju sa zadatkom da utvrdi potpunost i blagovremenost podnetih prijava, da obavi razgovore sa kandidatima, da oceni da li kandidati ispunjavaju kriterijume i merila za izbor i da da predlog Visokom savetu sudstva ko od prijavljenih kandidata ispunjava uslove da bude predložen Narodnoj skupštini za izbor na funkciju predsednika suda.

 Naglasio je da je Komisija sa svakim kandidatom obavila razgovor, kojom prilikom su kandidati mogli da iznesu svoja viđenja o tome kako treba da izgleda organizacija suda i izneli svoje predloge u vezi sa prevazilaženjem eventualnih nedostataka zapaženih u radu sudova.

 Istakao je da je Visoki savet sudstva, u skladu sa Zakonom o sudijama i Poslovnikom o radu VSS-a, za svakog kandidata pribavio mišljenje Sednice sudija svih sudova u kojima je kandidat zaposlen, kao i Sednice sudija svih sudova za koje je potrebno da se izabere predsednik.

 Tomić je za svakog od predloženih sedam kandidata za predsednike sudova ukratko izneo osnovne karakteristike kojima se Visoki savet sudstva rukovodio prilikom predlaganja upravo tih kandidata za predsednike navedenih sudova.

 **Petar Petrović** je istakao da je Visoki savet sudstva sve odluke za predlaganje kandidata za predsednike navedenih sudova doneo jednoglasno.

 Predsedavajući je otvorio raspravu u vezi sa ovom tačkom dnevnog reda u kojoj su učestvovali: Dušan Pavlović, Petar Petrović i Miroljub Tomić.

 **Dušan Pavlović** je istakao da Odbor za pravosuđe, državnu upravu i lokalnu samoupravu u vezi sa postupkom za izbor predsednika sudova, nije telo koje treba da procenjuje kvalitet predloženih kandidata, već da Odbor treba da vrši kontrolnu ulogu u odnosu na celokupni postupak za predlaganje kandidata od strane Visokog saveta sudstva Narodnoj skupštini, kako bi se znalo da je predložen najbolji kandidat u transparentnom postupku izbora. S tim u vezi, rekao je da bi bilo potrebno da članovima Odbora budu dostavljene i biografije kandidata koji su se prijavili na konkurs, a prijave su im odbijene; lični list za svakog kandidata, s obzirom da se u ličnom listu evidentira i eventualna disciplinska odgovornost; rang lista kandidata i završne ocene kandidata za predsednike suda, što je predviđeno Pravilnikom koji je Visoki savet sudstva usvojio u novembru 2016. godine (obrazac VSS-2), kako bi se stekao uvid u to na koji način je Visoki savet sudstva formirao ocene za svakog kandidata. Naglasio je da je pre izvesnog vremena zatražio od Visokog saveta sudstva da mu dostavi sve navedene podatke, ali da je jedino dobio spisak kandidata sa kojima je Komisija VSS-a obavila razgovor i veoma šture podatke o kandidatima, što nije dovoljno za donošenje adekvatne odluke. Napomenuo je da će se, ukoliko ne bude dobio tražene informacije od Visokog saveta sudstva do početka sednice Narodne skupštine, obratiti Povereniku za informacije od javnog značaja i zaštitu podataka o ličnosti.

 Postavio je pitanja u vezi sa Pravilnikom koji je doneo Visoki savet sudstva i to: zašto nije propisana obaveza da svaki član Komisije VSS-a da pisano obrazloženje o tome kako je formirao ocenu za svakog kandidata koji se predlaže za funkciju predsednika suda, kao i zašto Pravilnikom nije predviđeno pravo na prigovor kandidata koji se predlažu na funkciju predsednika sudova.

 **Petar Petrović** je istakao da je postupak za izbor kandidata za predsednike sudova o kojima se trenutno raspravlja sproveden po pravilima koja su važila do 1. septembra 2016. godine, od kada je stupio na snagu Pravilnik koji je usvojio Visoki savet sudstva, u skladu sa Zakonom o Visokom savetu sudstva, te da je samo Narodna skupština nadležna za izbor predsednika sudova i sudija koji se prvi put biraju na sudijsku funkciju, u skladu sa važećim Ustavom.

 Naglasio je i da je Visoki savet sudstva u obavezi da poštuje odredbe Zakona o zaštiti podataka o ličnosti.

 **Miroljub Tomić** je istakao da je VSS dostavio narodnom poslaniku informacije o kretanjima u službi i druge relevantne podatke za sve kandidate koji su učestvovali na konkursu za predlaganje kandidata za predsednike sudova.

Naglasio je da je VSS u potpuno transparentnom postupku izvršio izbor kandidata koje je predložio Narodnoj skupštini koja treba da donese odluku o njihovom izboru za predsednike sudova.

Ukazao je da će se u narednom periodu, u skladu sa novim Pravilnikom koji je doneo Visoki savet sudstva, na drugačiji način vršiti postupak predlaganja kandidata za izbor za sudije koje se prvi put biraju na sudijsku funkciju, u tom smislu što će se vršiti i provera znanja kandidata, ocenjivanja i sabiranja ocena, te da će nakon početka primene novog pravilnika i ti podaci biti dostavljani Narodnoj skupštini.

Nakon što je zaključena rasprava u vezi sa ovom tačkom dnevnog reda, predsedavajući je stavio na glasanje, a članovi Odbora su **većinom glasova** odlučili da predlože Narodnoj skupštini da prihvati Predlog odluke o izboru predsednika Višeg suda u Vranju, Višeg suda u Pirotu, Prvog osnovnog suda u Beogradu, Osnovnog suda u Valjevu, Privrednog suda u Čačku, Prekršajnog suda u Jagodini i Prekršajnog suda u Kruševcu.

 Za izvestioca Odbora na sednici Narodne skupštine određen je Petar Petrović, predsednik Odbora.

**TREĆA TAČKA -** Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (broj 119-2727/16, od 3. novembra 2016. godine).

 **Miroljub Tomić** je istakao da je Visoki savet sudstva formirao Komisiju sa zadatkom da utvrdi potpunost i blagovremenost podnetih prijava, da obavi razgovore sa kandidatima, da oceni da li kandidati ispunjavaju sve propisane kriterijume i merila za izbor i da da predlog Visokom savetu sudstva ko od prijavljenih kandidata ispunjava uslove da bude predložen Narodnoj skupštini za izbor za sudije koje se prvi put biraju na sudijsku funkciju za sudije u Osnovnom sudu u Ubu i Osnovnog suda u Gornjem Milanovcu.

 Naglasio je da su oba kandidata veoma kvalitetna i ukratko naveo najznačajnije podatke iz njihovih biografija, kao i ocene koje su dobili na svim nivoima prilikom rangiranja kandidata.

Predsedavajući je otvorio raspravu u vezi sa ovom tačkom dnevnog reda u kojoj su učestvovali: Dušan Pavlović, Petar Petrović i Đorđe Komlenski.

 **Dušan Pavlović** je istakao da Odbor treba da vrši kontrolnu ulogu u odnosu na celokupni postupak za predlaganje kandidata od strane Visokog saveta sudstva Narodnoj skupštini, kako bi se znalo da je predložen najbolji kandidat u transparentnom postupku izbora. S tim u vezi, rekao je da bi bilo potrebno da članovima Odbora budu dostavljene i biografije kandidata koji su se prijavili na konkurs, rang lista kandidata i završne ocene kandidata za sudije koje se prvi put biraju na sudijsku funkciju.

 Ukazao je da nepostojanje svih relevantnih podataka, kako u vezi sa predloženim kandidatima, tako i o kandidatima koji nisu predloženi može izazvati sumnju u to da su predloženi najbolji kandidati.

 **Petar Petrović** je ukazao na činjenicu da se postupak predlaganja kandidata za izbor za sudije koje se prvi put biraju na sudijsku funkciju obavlja u skladu sa Ustavom i zakonom, te da se na konkurs, po pravilu prijavi veliki broj kandidata, zbog čega dostavljanje biografija za svakog prijavljenog kandidata Narodnoj skupštini i Odboru za pravosuđe, državnu upravu i lokalnu samoupravu ne bi bilo celishodno.

 **Đorđe Komlenski** je rekao da će podržati predlog za izbor sudija koje se prvi put biraju na sudijsku funkciju koji je podneo Visoki savet sudstva i izrazio zadovoljstvo što je jedan od predloženih kandidata završio Pravosudnu akademiju, što ukazuje na činjenicu da Visoki savet sudstva veoma temeljno nastavlja da analizira svakog prijavljenog kandidata.

Nakon što je zaključena rasprava u vezi sa ovom tačkom dnevnog reda, predsedavajući je stavio na glasanje, a članovi Odbora su **većinom glasova** odlučili da predlože Narodnoj skupštini da prihvati Predlog odluke o izboru o izboru sudija koje se prvi put biraju na sudijsku funkciju u Osnovnom sudu u Ubu i Osnovnom sudu u Gornjem Milanovcu.

 Za izvestioca Odbora na sednici Narodne skupštine određen je Petar Petrović, predsednik Odbora.

**ČETVRTA TAČKA -** Utvrđivanje Predloga odluke o prestanku funkcije predsednika Prekršajnog suda u Loznici.

 **Petar Petrović** je upoznao članove Odbora da je Zorica Novaković, predsednik Prekršajnog suda u Loznici, uputila zahtev Narodnoj skupštini, kojim traži da joj prestane funkcija predsednika Prekršajnog suda u Loznici danom donošenja odluke Narodne skupštine Republike Srbije.

Kako se niko od članova Odbora nije javio za reč, predsedavajući je stavio na glasanje, a članovi Odbora su **većinom glasova** prihvatili predlog da Odbor za pravosuđe, državnu upravu i lokalnu samoupravu utvrdi Predlog odluke o prestanku funkcije predsednika Prekršajnog suda u Loznici.

Odbor je zaključio da Predlog ove odluke uputi Narodnoj skupštini sa predlogom da se razmatra po hitnom postupku, u skladu sa članom 167. Poslovnika Narodne skupštine.

 Za predstavnika predlagača određen je Petar Petrović, predsednik Odbora.

**PETA TAČKA -** Razmatranje Informacije o radu Ministarstva državne uprave i lokalne samouprave za period jul-septembar 2016. godine (broj 02-2469/16, od 13. oktobra 2016. godine).

 **Bojan Stević** je istakao da Informacija o radu Ministarstva državne uprave i lokalne samouprave za period jul-septembar 2016. godine sadrži relevantne podatke o radu sedam sektora od kojih se Ministarstvo sastoji.

 Rakao je da su u Sektoru za razvoj dobre uprave pribavljena mišljenja na pet nacrta zakona koja su u pripremi, kao i na prateća podzakonska akta.

 Naglasio je da je pripremljen Predlog odluke o obrazovanju Saveta za razvoj javne uprave, koji je dostavljen Vladi na usvajanje.

 Ukazao je da je u okviru Sektora za upravljanje ljudskim resursima donet veliki broj pravilnika, a da se posebno radi na Pripremi Uredbe o izmenama i dopunama Uredbe o koeficijentima za obračun i isplatu plata izabranih i postavljenih lica i zaposlenih u državnim organima sa obrazloženjem i prilozima pripremljenim u skladu sa Poslovnikom Vlade.

 Rekao je da je pribavljeno preko 100 mišljenja na Nacrt zakona o maksimalnom broju zaposlenih u javnom sektoru, Zakona o državnim službenicima, Zakona o radnim odnosima u državnim organima i Posebnog kolektivnog ugovora za državne organe.

 Naglasio je da je u Okviru Sektora za praćenje rada lokalne samouprave obrađeno 526 predmeta, od čega je dato 57 mišljenja, tumačenja i mišljenja u vezi sa primenom Zakona o lokalnoj samoupravi, kao i Zakona o lokalnim izborima i Zakona o teritorijalnoj organizaciji Republike Srbije, kao i druge brojne aktivnosti u okviru delokruga rada ovog sektora.

 Istakao je da su velike aktivnosti u okviru Ministarstva na izradi Nacrta zakona o lokalnoj samoupravi.

 Takođe, naglasio je da su brojne aktivnosti preduzimane i u Sektoru za ljudska i manjinska prava i prava nacionalnih manjina, uz podršku OEBS-a.

 Ukazao je na način pripreme izveštaja u okviru Sektora za međunarodnu saradnju.

 Rekao je da su u okviru rada Inspektorata izvršena 134 inspekcijska nadzora, redovnih, vanrednih i kontrolnih.

**ŠESTA TAČKA – Razno.**

Rasprava u vezi sa ovom tačkom dnevnog reda nije otvarana.

Sednica je završena u 12,50 časova.

SEKRETAR PREDSEDNIK

Sanja Pecelj Petar Petrović